ประกาศคณะกรรมการคุ้มครองข้อมูลเครดิต เรื่อง กำหนดให้ธุรกรรมการแปลงสินทรัพย์เป็นหลักทรัพย์เป็นสินเชื่อ และให้นิติบุคคลเฉพาะกิจที่ประกอบธุรกรรมการแปลงสินทรัพย์เป็นหลักทรัพย์เป็นสถาบันการเงิน
ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
กำหนดให้ธุรกรรมการแปลงสินทรัพย์เป็นหลักทรัพย์เป็นสินเชื่อ
และให้นิติบุคคลเฉพาะกิจที่ประกอบธุรกรรมการแปลงสินทรัพย์เป็นหลักทรัพย์เป็นสถาบันการเงิน
 

โดยที่เป็นการสมควรกำหนดให้นิติบุคคลเฉพาะกิจที่ประกอบธุรกรรมการแปลงสินทรัพย์เป็นหลักทรัพย์เป็นสมาชิกของบริษัทข้อมูลเครดิตได้
เพื่อให้นิติบุคคลเฉพาะกิจดังกล่าวสามารถส่งข้อมูลของลูกค้าที่รับโอนมาตามโครงการแปลงสินทรัพย์เป็นหลักทรัพย์แก่บริษัทข้อมูลเครดิต
อันจะเป็นการคุ้มครองสิทธิของลูกค้าที่ถูกสมาชิกโอน และเพื่อให้สมาชิกหรือผู้ใช้บริการสามารถนำข้อมูลไปใช้ประโยชน์ในการวิเคราะห์สินเชื่อและการออกบัตรเครดิตได้อย่างเหมาะสม

อาศัยอำนาจตามความในมาตรา
๓ และมาตรา ๑๘ วรรคหนึ่ง แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต (ฉบับที่ ๒) พ.ศ.
๒๕๔๙ และมาตรา ๑๖ แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ
๑ ในประกาศนี้
ธุรกรรมการแปลงสินทรัพย์เป็นหลักทรัพย์ หมายความว่า
ธุรกรรมการรับโอนสินทรัพย์และออกหลักทรัพย์จำหน่ายแก่ผู้มาลงทุน
โดยกำหนดให้ผลประโยชน์ตอบแทนแก่ผู้ถือหลักทรัพย์ขึ้นอยู่กับกระแสรายรับที่เกิดจากสินทรัพย์ที่รับโอนมา
สินทรัพย์ หมายความว่า
สิทธิเรียกร้องในสินเชื่อที่ก่อให้เกิดกระแสรายรับขึ้นในอนาคต
ไม่ว่ารายรับนั้นจะมีความแน่นอนหรือไม่ก็ตาม
ทั้งนี้ สินเชื่อ หมายถึง
การให้กู้ยืมเงินหรือวงเงินในการให้กู้ยืมหรือให้ยืมหลักทรัพย์ ให้เช่าซื้อ
ให้เช่าซื้อแบบลิสซิ่ง ค้ำประกัน รับอาวัล รับรองตั๋วเงิน ซื้อ
ซื้อลดหรือรับช่วงซื้อลดตั๋วเงิน เป็นเจ้าหนี้เนื่องจากได้จ่ายหรือสั่งให้จ่ายเงินเพื่อประโยชน์ของผู้เคยค้าหรือเป็นเจ้าหนี้
เนื่องจากได้จ่ายเงินตามภาระผูกพันตามเล็ตเตอร์ออฟเครดิตหรือภาระผูกพันอื่น
การรับเป็นลูกค้าเพื่อซื้อขายหลักทรัพย์และธุรกรรมแฟ็กเตอริง
นิติบุคคลเฉพาะกิจ หมายความว่า
นิติบุคคลที่จัดตั้งขึ้นเพื่อดำเนินการแปลงสินทรัพย์เป็นหลักทรัพย์ตามพระราชกำหนดนิติบุคคลเฉพาะกิจเพื่อการแปลงสินทรัพย์เป็นหลักทรัพย์
พ.ศ. ๒๕๔๐

ข้อ
๒
ให้ธุรกรรมการแปลงสินทรัพย์เป็นหลักทรัพย์ในส่วนของการรับโอนสินทรัพย์เป็นสินเชื่อตามพระราชบัญญัติการประกอบธุรกิจข้อมูลเครดิต
พ.ศ. ๒๕๔๕

ข้อ
๓ ให้นิติบุคคลเฉพาะกิจที่ทำธุรกรรมการแปลงสินทรัพย์เป็นหลักทรัพย์เป็นทางการค้าปกตะเป็นสถาบันการเงินตามพระราชบัญญัติการประกอบธุรกิจข้อมูลเครดิต
พ.ศ. ๒๕๔๕

ข้อ
๔
ให้บริษัทข้อมูลเครดิตประมวลผลข้อมูลเกี่ยวกับธุรกรรมการแปลงสินทรัพย์เป็นหลักทรัพย์จากนิติบุคคลเฉพาะกิจ
และให้นิติบุคคลเฉพาะกิจนำส่งข้อมูลของสินทรัพย์ที่ได้รับโอนมาแก่บริษัทข้อมูลเครดิตตามหลักเกณฑ์
วิธีการ และเงื่อนไขที่กำหนดในพระราชบัญญัติการประกอบธุรกิจข้อมูลเครดิต พ.ศ. ๒๕๔๕
และประกาศคณะกรรมการคุ้มครองข้อมูลเครดิต

ข้อ
๕[๑]
ประกาศนี้ให้ใช้บังคับตั้งแต่วันถัดจากประกาศในราชกิจจานุเบกษาเป็นต้นไป


ประกาศ ณ วันที่ ๒๙
ตุลาคม พ.ศ. ๒๕๕๗
ประสาร ไตรรัตน์วรกุล
ประธานคณะกรรมการคุ้มครองข้อมูลเครดิต

















จุฑามาศ/จัดทำ
๓ ตุลาคม ๒๕๕๙






[๑] ราชกิจจานุเบกษา
เล่ม ๑๓๑/ ตอนพิเศษ ๒๒๔ ง/หน้า ๗/๖ พฤศจิกายน ๒๕๕๗